**LIETUVOS RESPUBLIKOS**

**MOKESČIO UŽ VALSTYBINIUS GAMTOS IŠTEKLIUS ĮSTATYMO 11 STRAIPSNIO PAKEITIMO**

**Į S T A T Y M A S**

2008 m. liepos 1 d. Nr. X-1658

Vilnius

(Žin., 1991, Nr. [11-274](https://www.e-tar.lt/portal/lt/legalAct/TAR.793560F67ADF); 2006, Nr. [65-2382](https://www.e-tar.lt/portal/lt/legalAct/TAR.7B715225C9AC))

**1 straipsnis. 11 straipsnio pakeitimas**

Pakeisti 11 straipsnį ir jį išdėstyti taip:

**„11 straipsnis. Mokesčio įskaitymas**

1. Mokestis už valstybinius gamtos išteklius, išskyrus mokestį už medžiojamųjų gyvūnų išteklius, įskaitomas: 90 procentų – į valstybės biudžetą, o 10 procentų – į savivaldybės, kurios teritorijoje išgaunami gamtos ištekliai, biudžetą ir teisės aktų nustatyta tvarka naudojamas Savivaldybių aplinkos apsaugos rėmimo specialiajai programai finansuoti.

2. Mokestis už medžiojamųjų gyvūnų išteklius įskaitomas: 70 procentų mokesčio už medžiojamųjų gyvūnų išteklius – į savivaldybės, kurios teritorijoje išgaunami medžiojamųjų gyvūnų ištekliai, biudžetą ir teisės aktų nustatyta tvarka naudojamas Savivaldybių aplinkos apsaugos rėmimo specialiajai programai finansuoti, o 30 procentų – į valstybės biudžetą ir teisės aktų nustatyta tvarka naudojamas Aplinkos apsaugos rėmimo programai finansuoti.

3. Didesnio tarifo mokestis už valstybinius gamtos išteklius įskaitomas: 90 procentų – į valstybės biudžetą ir teisės aktų nustatyta tvarka naudojamas Aplinkos apsaugos rėmimo programai finansuoti, o 10 procentų – į savivaldybės, kurios teritorijoje išgaunami gamtos ištekliai, biudžetą ir teisės aktų nustatyta tvarka naudojamas Savivaldybių aplinkos apsaugos rėmimo specialiajai programai finansuoti.

4. Aplinkos apsaugos rėmimo programos lėšos naudojamos Aplinkos apsaugos rėmimo programos įstatyme, o šio straipsnio 1, 2 ir 3 dalyse nurodytos savivaldybių biudžetų lėšos – Savivaldybių aplinkos apsaugos rėmimo specialiosios programos įstatyme numatytiems tikslams.“

**2 straipsnis. Įstatymo įsigaliojimas**

Šis įstatymas įsigalioja 2009 m. sausio 1 d.

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTAS VALDAS ADAMKUS